**แนวทางการการดำเนินงานตามโครงการอาสาสมัครท้องถิ่นรักษ์โลก \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**ส่วนที่ 1 การแต่งตั้งคณะกรรมการส่งเสริมและสนับสนุนอาสาสมัครท้องถิ่นรักษ์โลก (อถล.)**

1.1 ให้จังหวัดแต่งตั้งคณะกรรมการคณะหนึ่งชื่อว่า “คณะกรรมการส่งเสริมและสนับสนุนอาสาสมัครท้องถิ่นรักษ์โลก ระดับจังหวัด” เพื่อเป็นคณะกรรมการอำนวยการ ส่งเสริม และสนับสนุน การดำเนินงาน อถล. ในระดับจังหวัด โดยมีองค์ประกอบดังนี้

 (1) ผู้ว่าราชการจังหวัดหรือรองผู้ว่าราชการจังหวัดที่ได้รับมอบหมาย เป็นประธานกรรมการ

 (2) ปลัดจังหวัด เป็นกรรมการ

 (3) ผู้อำนวยการสำนักงานทรัพยากรธรรมชาติและสิ่งแวดล้อมจังหวัด เป็นกรรมการ

 (4) พัฒนาการจังหวัด เป็นกรรมการ

 (5) นายแพทย์สาธารณสุขจังหวัด เป็นกรรมการ

 (6) ศึกษาธิการจังหวัด เป็นกรรมการ

 (7) ผู้แทนภาคประชาชน ที่ผู้ว่าราชการจังหวัดคัดเลือก จำนวนไม่เกิน 2 คน เป็นกรรมการ

 (8) ผู้ทรงคุณวุฒิด้านการบริหารจัดการสิ่งปฏิกูลและมูลฝอย และการรักษาสิ่งแวดล้อม จำนวนไม่เกิน 2 คน เป็นกรรมการ

 (9) ท้องถิ่นจังหวัด เป็นกรรมการและเลขานุการ

 (10) ผู้อำนวยการกลุ่มงานส่งเสริมและพัฒนาการบริหารงานท้องถิ่น เป็นผู้ช่วยเลขานุการ

 โดยให้มีอำนาจหน้าที่ ดังนี้

 (1) วางรูปแบบ กำหนดแนวทาง การปฏิบัติงานของเครือข่าย อถล. ภายในจังหวัดให้เหมาะสมกับบริบทของแต่ละพื้นที่

 (2) อำนวยการ ประสานงานและบูรณาการการดำเนินงานเกี่ยวกับ อถล. ในระดับจังหวัด

 (3) ส่งเสริม สนับสนุน ให้คำปรึกษาหารือ และแก้ไขปัญหาอุปสรรคของคณะกรรมการส่งเสริมและสนับสนุน อถล. ระดับท้องถิ่น

 (4) ติดตามและกำกับดูแล ผลการดำเนินงานของคณะกรรมการส่งเสริมและสนับสนุน อถล. ระดับท้องถิ่น

 (5) ปฏิบัติหน้าที่อื่น ๆ ตามที่ คณะกรรมการส่งเสริมและสนับสนุน อถล. ระดับส่วนกลาง และกระทรวงมหาดไทยมอบหมาย

 1.2 ให้องค์กรปกครองส่วนท้องถิ่นแต่งตั้งคณะกรรมการคณะหนึ่งชื่อว่า “คณะกรรมการส่งเสริมและสนับสนุนอาสาสมัครท้องถิ่นรักษ์โลก (ระบุชื่อองค์กรปกครองส่วนท้องถิ่น)” เพื่อเป็นคณะกรรมการอำนวยการ ส่งเสริม และสนับสนุนการดำเนินงาน อถล. ในระดับท้องถิ่น โดยมีองค์ประกอบดังนี้

 (1) นายกองค์กรปกครองส่วนท้องถิ่น เป็นประธานกรรมการ

 (2) รองนายกองค์กรปกครองส่วนท้องถิ่นที่ได้รับมอบหมาย เป็นรองประธานกรรมการ

 (3) ปลัดองค์กรปกครองส่วนท้องถิ่น เป็นกรรมการ

 (4) ผู้แทนส่วนราชการ ที่ได้รับมอบหมายจากนายอำเภอ จำนวนไม่เกิน 2 คน เป็นกรรมการ

 (5) ผู้แทนประชาคม ที่นายกองค์กรปกครองส่วนท้องถิ่นคัดเลือก จำนวนไม่เกิน 2 คน เป็นกรรมการ

 (6) ประธานคณะกรรมการเครือข่าย อถล. เป็นกรรมการ

 (7) หัวหน้าหน่วยงานขององค์กรปกครองส่วนท้องถิ่น ที่ได้รับมอบหมายจากนายกองค์กรปกครองส่วนท้องถิ่น เป็นกรรมการและเลขานุการ

 (8) ข้าราชการ/พนักงานขององค์กรปกครองส่วนท้องถิ่น ที่ได้รับมอบหมายจากนายกองค์กรปกครองส่วนท้องถิ่น จำนวนไม่เกิน 2 คน เป็นผู้ช่วยเลขานุการ

 โดยให้มีอำนาจหน้าที่ ดังนี้

 (1) ตรวจสอบคุณสมบัติ พิจารณาและรับลงทะเบียนผู้สมัครเป็น อถล. รวมถึงปรับปรุง ข้อมูลทะเบียนให้เป็นปัจจุบัน

 (2) จัดปฐมนิเทศ ฝึกอบรม หรือประชุม สัมมนา อถล. เพื่อพัฒนา อถล. ให้เข้าใจบทบาทหน้าที่ของตนและสามารถปฏิบัติงานได้อย่างมีประสิทธิภาพ

 (3) จัดกิจกรรมเพื่อส่งเสริมการมีส่วนร่วมของ อถล. ในการบริหารจัดการสิ่งปฏิกูลและมูลฝอย การปกป้องและรักษาสิ่งแวดล้อม

 (4) ส่งเสริม สนับสนุน อถล. ในการเข้าร่วมหรือจัดกิจกรรมด้านการบริหารจัดการสิ่งปฏิกูลและมูลฝอย การปกป้องและรักษาสิ่งแวดล้อม

 (5) สนับสนุนให้ อถล. ได้รับข้อมูลข่าวสารเกี่ยวกับการบริหารจัดการสิ่งปฏิกูลและมูลฝอย การปกป้องและรักษาสิ่งแวดล้อม

 (6) ติดตามผลการดำเนินการของ อถล. รวมถึงให้คำแนะนำ ปรึกษาหารือแก่ อถล.

 (7) ปฏิบัติหน้าที่อื่น ๆ ตามที่ คณะกรรมการส่งเสริมและสนับสนุน อถล. ระดับจังหวัด หรือผู้กำกับดูแล หรือ กรมส่งเสริมการปกครองท้องถิ่นมอบหมาย

**ส่วนที่ 2 การดำเนินการรับสมัครอาสาสมัครท้องถิ่นรักษ์โลก (เบื้องต้น)**

2.1 ผู้ที่จะสมัครเป็น อถล. ต้องมีคุณสมบัติ ดังต่อไปนี้

 (๑) มีสัญชาติไทย

 (๒) มีอายุไม่ต่ำกว่า 7 ปีบริบูรณ์

 (3) มีภูมิลำเนาอยู่ในเขตองค์กรปกครองส่วนท้องถิ่นนั้น

 (4) มีความสมัครใจและมีจิตอาสาเข้ามาร่วมดำเนินกิจกรรมด้านการบริหารจัดการสิ่งปฏิกูลและมูลฝอย รวมถึงการปกป้องและรักษาสิ่งแวดล้อม

 (5) เป็นบุคคลที่มีความเสียสละและอุทิศตัวในการทำงานเพื่อส่วนรวม

 (6) เป็นบุคคลที่ตระหนักถึงการทำงานโดยใช้กระบวนการมีส่วนร่วมเป็นสำคัญ

 (7) เป็นบุคคลที่เปิดโอกาสให้กับตัวเองและผู้อื่นในการแสวงหาความรู้ และเพิ่มพูนความรู้ และประสบการณ์

กรณีที่ผู้สมัครไม่ได้เป็นบุคคลที่มีสัญชาติไทย ให้คณะกรรมการส่งเสริมและสนับสนุนอาสาสมัคร รักษ์โลกระดับท้องถิ่น เป็นผู้พิจารณารับสมัครเป็น อถล.

 โดย อถล. มีบทบาทและหน้าที่ ดังต่อไปนี้

 (1) ประพฤติตนเป็นแบบอย่างในการจัดการสิ่งปฏิกูลและมูลฝอย การปกป้องและรักษาสิ่งแวดล้อม

 (2) เฝ้าระวัง สอดส่อง ดูแล และรายงานสถานการณ์การบริหารจัดการสิ่งปฏิกูลและมูลฝอย การปกป้องและรักษาสิ่งแวดล้อม ในพื้นที่ให้องค์กรปกครองส่วนท้องถิ่นทราบ

 (3) สื่อสาร เผยแพร่และประชาสัมพันธ์ ข้อมูลข่าวสารและกิจกรรมเพื่อเสริมสร้างจิตสำนึกด้านการบริหารจัดการสิ่งปฏิกูลและมูลฝอย การปกป้องและรักษาสิ่งแวดล้อม

 (4) เข้าร่วมกิจกรรมเกี่ยวกับการบริหารจัดการสิ่งปฏิกูลและมูลฝอย การปกป้องและรักษาสิ่งแวดล้อมที่องค์กรปกครองส่วนท้องถิ่น หรือองค์กรปกครองส่วนท้องถิ่นใกล้เคียง หรือส่วนราชการที่เกี่ยวข้องจัดขึ้น

 (5) ให้ความร่วมมือกับองค์กรปกครองส่วนท้องถิ่น ส่วนราชการ ภาคเอกชน และเครือข่าย อถล. เพื่อดำเนินการเกี่ยวกับการบริหารจัดการสิ่งปฏิกูลและมูลฝอย การปกป้องและรักษาสิ่งแวดล้อม

 2.2 ให้จังหวัดและองค์กรปกครองส่วนท้องถิ่นแจ้งประชาสัมพันธ์ข่าวสาร เพื่อให้ประชาชนทราบเกี่ยวกับการสมัครเป็น อถล. ผ่านช่องทางต่าง ๆ ที่หลากหลาย เช่น Website, Social media, ป้ายประกาศ, สื่อสิ่งพิมพ์, เสียงตามสาย, สื่อท้องถิ่น ฯลฯ

 2.3 ให้ผู้ที่สนใจและมีคุณสมบัติครบถ้วนตาม ข้อ 2.1 ยื่นใบสมัครที่องค์กรปกครอง ส่วนท้องถิ่นที่ตนเองมีภูมิลำเนาอยู่ ตามแบบที่ส่งมาด้วยนี้ พร้อมสำเนาบัตรประชาชน จำนวน 1 ฉบับ และรูปถ่ายหน้าตรง ขนาด 1 นิ้ว จำนวน 2 รูป

 2.4 สำหรับผู้สมัครที่มีอายุต่ำกว่า ๑๘ ปีบริบูรณ์ จะต้องมีผู้ปกครองลงนามยินยอมในใบสมัครด้วย

 2.5 ให้คณะกรรมการส่งเสริมและสนับสนุน อถล. ระดับท้องถิ่น พิจารณาคุณสมบัติ ของผู้สมัครและขึ้นทะเบียนผู้ผ่านการพิจารณาเป็น อถล. พร้อมจัดทำทะเบียนรายชื่อ อถล. ในท้องถิ่นนั้น

 2.6 ให้นายกองค์กรปกครองส่วนท้องถิ่นออกบัตรประจำตัว อถล. ตามแบบที่กำหนด

**\*\*\*\*\*\*\*\*\*\*\*\*\*\*\*\*\*\*\*\***

**\*\*หมายเหตุ\*\*** : ข้อ 2.5 และ ข้อ 2.6 ให้ดำเนินการเมื่อระเบียบกระทรวงมหาดไทยว่าด้วยอาสาสมัครท้องถิ่นรักษ์โลก พ.ศ. .... มีผลบังคับใช้ ซึ่งกระทรวงมหาดไทยกำลังดำเนินการและจะแจ้งให้ทราบอีกครั้งหนึ่ง